Bretagne: il president francês Sarkozy al cimie ae riunificazion bretone
Al è zaromai di agns che i moviments politics bretons a domandin di tornâ a meti adun dentri di une sole realtât aministrative dute la Bretagne. In dì di vuê, di fat, il teritori storic di cheste nazionalitât si cjate dividût in cinc dipartiments, cuatri di lôr a formin la regjon bretone e il cuint (chel de Loire Atlantiche, là che si cjate la capitâl Naoned / Nantes) al è invezit inte regjon dal Paîs de Loire. La domande di riunificazion e cjate une poie fuarte sei tra i aministradôrs, sei tra i citadins de regjon bretone e dal dipartiment de Loire Atlantiche. Cumò al somee che il progjet al cjati il benstâ ancje dal president de Republiche francese, Nicolas Sarkozy. Cun di fat, denant dal 91esim congrès dai sindics e dai presidents des comunitâts de France, Sarkozy al à dite che si à di sburtâ un moviment sperimentâl e volontari di fusion tra lis regjons e i dipartiments. Un dai esemplis fats al è propit che de Bretagne, là che al somearès che si vedin lis condizions miôr par inviâ chest procès. E je la prime volte che un president francês al dîs alc dal gjenar e fintremai i indipendentiscj bretons dal Emgann lu calcolin di “vitorie”. Des peraulis, dut câs, si à di passâ ai fats e la Union Democratiche Bretone e il Partît Breton a son tra i prins a domandâ che si ledi prime che si pues al referendum che al varà di decidi su la riunificazion aministrative de Bretagne.
Font: Agence Bretagne Press, 28/11-03/12/08; Món Divers, 02/12/08
fur_Latn fur_Latn fra_Latn